## La Generalitat assumix la representació autonòmica davant el Consell de la Unió Europea en matèria d’Esport

*** El director general d’Esport, Luis Cervera, participa en Brussel·les en la primera reunió del grup de treball en esta matèria**

El director general d’Esport, Luis Cervera, ha participat en Brussel·les en la primera reunió del grup de treball en matèria d’esport en delegació de la Generalitat que exercix la representació de les comunitats autònomes davant el Consell de la Unió Europea en esta matèria durant este primer semestre de l’any.

D’esta manera, la Comunitat Valenciana té la responsabilitat de representar i coordinar la resta d’autonomies en la formació d’esport del Consell d’Educació, Joventut, Cultura i Esport de la Unió Europea des de l’1 de gener fins al 30 de juny de 2025. Una representació que coincidix amb la presidència de Polònia del Consell de la Unió Europea.

Així segons ha explicat el director general d’Esport, les prioritats que s’han establit en esta primera presa de contacte es dirigixen, en primer lloc, cap a les “activitats destinades a desenrotllar un nou enfocament del paper de l’esport en el procés educatiu, abordant els reptes actuals per a augmentar els nivells d’activitat física en la infantesa i la joventut, i promovent l’esport com a ferramenta per a la salut física i mental”.

Un altre dels objectius establits per a este primer semestre de 2025 és, ha indicat Cervera, analitzar com l’esport en l’àrea educativa pot contribuir a “lluitar contra els riscos que afecten la deterioració de la forma física de xiquets, xiquetes i jóvens, així com la identificació de possibles accions i iniciatives entre diferents agents socials per a promoure estils de vida actius”.

Així mateix, el director general ha assenyalat que també es treballarà en “el rol que tenen els esportistes en la creació d’estratègies de desenrotllament esportiu”, i es destacarà el seu paper clau en un sistema esportiu basat en la transparència i l’obertura.

**La representació autonòmica en el Consell de la Unió Europea**

La representació autonòmica forma part de la delegació espanyola en el Consell amb caràcter general, presta assessorament a la resta de la delegació i pot sol·licitar l’ús de la paraula quan es debaten qüestions que afecten les competències autonòmiques i hi haja una posició comuna.

Segons els acords de la Conferència per a Assumptes Relacionats amb la Unió Europea (CARUE), les comunitats autònomes poden participar directament en les formacions del Consell de la Unió Europea i en els grups de treball en els quals es debaten matèries de competència autonòmica. Esta representació es realitza per torn rotatori de sis mesos, i després de la finalització del torn per part de Castella i Lleó, ara l’assumix la Comunitat Valenciana en l’àmbit d’esport.

Fecha: 24/01/2025